**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 22.11.2023 ora 08.00 – 23.11.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 23.11.2023, ora 08.00**

**RÂURI:**

**Debitele au fost în creștere** datorită precipitațiilor căzute în interval, cedării apei din stratul de zăpadă și propagării pe râurile din bazinele hidrografice: Bega, Timiş, Bârzava, Moravița, Caraş, Nera, Cerna, Jiu, Argeş, bazinul inferior la Oltului şi râurile din Dobrogea şi numai prin propagare pe cursurile mijlocii şi inferioare ale Crişurilor.

Pe râurile din bazinele hidrografice: Someș (exceptând Someşul Mare), Crasna, Barcău, Mureș şi cursurile superioare Buzăului, Trotuşului, Moldovei şi Prutului debitele au fost în scădere, iar pe celelalte râuri au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Timiș, Bârzava, Caraș, Nera, bazinul superior al Jiului, bazinul superior și mijlociu al Oltului, cursurile superioare ale Trotușului, Putnei, Prutului și cursul superior şi mijlociu al Bistriței și mai mici (sub 30%) pe afluenții Jiului din bazinul inferior al acestuia, pe unii afluenți din bazinul inferior al Oltului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere** pe râurile din bazinele: Someş, Crasna, Barcău, Crişuri (exceptând cursurile inferioare) Mureş, Bega, Timiş (exceptând cursul inferior), Bârzava, Moravița, Caraş, Nera, Cerna, Jiu (exceptând cursul inferior) şi râurile din Dobrogea.

Pe cursurile inferioare ale Crişurilor, Timişului, Jiului şi Argeşului debitele vor fi în creştere datorită propagării, iar pe celelale râuri vor fi în general staționare.

Sunt posibile creșteri de niveluri și debite pe unele râuri din zonele de munte din centrul, si vestul țării, ca urmare a cedării apei din stratul de zăpadă și propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 22 – 23.11.2023** **a fost în creștere, având valoarea de** **7400 m3/s,** peste media multianuală a lunii **noiembrie (4650 m3/s).**

În aval de Porţile de Fier debitele au fost în creștere pe sectorul Gruia – Vadu Oii și în scădere pe sectorul Brăila – Tulcea.

**Debitul la intrarea în** **țară (secțiunea Baziaș) va fi în creştere (7500 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 22.11.2023, ora 08.00 – 23.11.2023, ora 08.00**

**În ţara,** vremea s-a răcit în majoritatea zonelor țării, scăderea de temperatură fiind mai accentuată la valorile diurne în jumătatea de sud-est, iar la cele din cursul nopții în vest și în nord. Cerul a devenit variabil în vestul și nord-vestul teritoriului, dar în rest înnorările au fost persistente în mare parte a intervalului. A plouat în sudul Banatului și al Transilvaniei, în Oltenia, cea mai mare parte a Munteniei și a Dobrogei, iar în Moldova izolat au fost ploi neînsemnate cantitativ sau burniță; în Munții Banatului, în Carpații Meridionali și pe arii restrânse în Carpații Orientali au fost precipitații mixte. Vântul a suflat slab și moderat, temporar cu intensificări (izolat de până la 45...55 km/h) pe alocuri în est și sud-est, în extremitatea de vest a teritoriului și în Carpații de Curbură, iar spre sfârșitul intervalului în nordul Carpaților Orientali, unde au fost rafale de 60...70 km/h. Este strat de zăpadă în mare parte a zonei montane unde aseară la ora 20 măsura -în platformele stațiilor meteo- până la 34...35 cm în Munții Făgăraș și în Munții Călimani, la altitudini de peste 2000 m și pe suprafețe mici în Moldova (aproximativ 1 cm). Temperaturile maxime s-au încadrat între 2 grade la Darabani și 13 grade la Ștei, Vărădia de Mureș, Țebea și Mangalia, iar la ora 6 se înregistrau valori termice între -4 grade la Darabani și 7 grade la Bozovici. S-a semnalat ceață pe alocuri în Maramureș și Transilvania, zone unde izolat a fost persistentă și pe arii restrânse în Crișana, Banat, Moldova.

*Observație: au fost emise 2 mesaje de atenționare cod galben pentru fenomene meteorologice periculoase imediate.*

**La Bucureşti,** vremea s-a răcit accentuat. Înnorările au persistat tot intervalul și a plouat slab, dar continuu în prima parte a zilei. Vântul a suflat moderat (trecător rafale de 30...35 km/h). Temperatura maximă a fost de 8 grade la Filaret și Băneasa și 9 grade la Afumați (valori apropiate de normele perioadei), iar la ora 6 se înregistrau 2 grade la Afumați și Băneasa și 3 grade la Filaret.

**3. Prognoza meteorologică în intervalul 23.11.2023, ora 08.00 – 24.11.2023, ora 08.00**

**În ţara,** valorile termice se vor situa în jurul celor specifice perioadei. Pe parcursul zilei nebulozitatea va fi mai persistentă în sud-vest și centru, dar numai izolat vor mai fi ploi slabe sau burniță, iar în zona de munte, trecător fulguieli, în timp ce în restul teritoriului cerul va fi temporar noros. Noaptea cerul va fi variabil, cu înnorări în nord-vest și nord, unde mai ales spre sfârșitul intervalului vor fi precipitații slabe predominant sub formă de ploaie, iar în nordul Carpaților Orientali va ninge. Izolat vor fi posibile depuneri de polei. Vântul se va intensifica la munte și, mai ales în Carpații Orientali, la altitudini mari, rafalele vor depăși 80...110 km/h, iar în rest va sufla slab și moderat, cu intensificări pe arii restrânse în nord-vest, centru și sud-est, în general cu viteze de 45...55 km/h. Temperaturile maxime se vor încadra între 2 și 10 grade, iar cele minime în general între -5 și 5 grade, cu cele mai scăzute valori în depresiunile intramontane. Îndeosebi dimineața pe alocuri se va semnala ceață.

**La Bucureşti,** vremea va fi normală din punct de vedere termic. Cerul va fi variabil, temporar cu unele înnorări îndeosebi în prima parte a zilei. Vântul va sufla slab și moderat. Temperatura maximă va fi de 7...9 grade, iar cea minimă de 1...3 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 21.11.2023, **la staţiile cu indicativele B-23,B-26,B-27,B-16,B-15,CV-1,IS-2,IS-5,IS-1(mobil),CT-7,AR-1.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

 **DIRECȚIA COMUNICARE**